Gautengse raadslid se moordenaar gestrafMapiti Matsena (Foto: Verskaf) Die voormalige voorsitter van Gauteng se portefeuljekomitee vir gemeenskapsveiligheid, Mapiti Matsena, se moordenaar is 30 jaar tronkstraf opgelê. Monoko Francis Thoko (29) is in die Pretoriase hooggeregshof gevonnis nadat hy skuldig gepleit het op aanklagte van moord en huisbraak met die doel om moord te pleeg. Matsena is in Julie verlede jaar in sy huis in Doornpoort noord van Pretoria vermoor. Hy is in die bors met ŉ skerp voorwerp gesteek. Lumka Mahanjana, woordvoerder van die Nasionale Vervolgingsgesag (NVG), sê die staatsaanklaer, Mari Marriott, het in die hof aangevoer dat Thoko die moord op Matsena beplan het aangesien hy die betrokke aand tot 21:00 gewag het om die oorledene se perseel te betree. Matsena was saam met sy vrou en seun in hul huis in Doornpoort toe Thoko toegang tot die huis verkry het. Thoko het Matsena se vrou in die slaapkamer aangetref. Sy het geskree en Thoko het haar aangesê om stil te bly en ’n kombers oor haar gegooi. Matsena is na die slaapkamer waar hy oorval en in sy bors gesteek is. Hy is op die toneel dood. Volgens Mahanjana kon nie aangevoer word dat Thoko berou getoon het bloot omdat hy skuldig gepleit het nie aangesien die staat ’n baie sterk saak teen hom gehad het. Die NVG het die vonnis verwelkom.